РЕШЕНИЕ НА СЪВЕТА
от 7 юли 2009 година
относно наличието на прекомерен дефицит в Полша
(2009/589/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията, представени от Полша,
като има предвид, че:
(1)
Съгласно член 104 от Договора държавите-членки трябва да избягват прекомерния държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за укрепване на условията за ценова стабилност и за висок устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 104 от Договора, изяснена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), който е част от Пакта за стабилност и растеж, предвижда решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на ППД. Регламент (ЕО) № 3605/93 на Съвета (2) определя подробни правила и определения за прилагането на разпоредбите от посочения Протокол.
(4)
Реформата на Пакта за стабилност и растеж от 2005 г. имаше за цел да засили неговата ефективност и икономическата му основа, както и да запази устойчивостта на публичните финанси в дългосрочен план. Тя имаше за цел да се гарантира, че икономическите и бюджетните условия се отчитат изцяло на всеки етап от процедурата при прекомерен дефицит (ППД). По този начин Пактът за стабилност и растеж осигурява рамката за подкрепа на държавните политики за бързо възстановяване на стабилното състояние на бюджета, като в същото време се отчита икономическата ситуация.
(5)
Член 104, параграф 5 от Договора изисква Комисията да изпрати становище на Съвета, ако счита, че в дадена държава-членка е налице или може да възникне прекомерен дефицит. Като взе предвид доклада си в съответствие с член 104, параграф 3 от Договора и становището на Икономическия и финансов комитет в съответствие с член 104, параграф 4 от Договора, Комисията счита, че в Полша е налице прекомерен дефицит. Следователно на 24 юни 2009 г. Комисията изпрати становище на Съвета по отношение на Полша (3).
(6)
В член 104, параграф 6 от Договора се предвижда, че Съветът следва да разгледа всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Полша цялостната оценка води до заключенията, посочени в настоящото решение.
(7)
Съгласно нотификацията във връзка с ППД, предоставена от полските власти през април 2009 г. и впоследствие утвърдена от Евростат, консолидираният държавен дефицит в Полша е достигнал 3,9 % от БВП през 2008 г., превишавайки по този начин референтната стойност от 3 % от БВП. Дефицитът не беше близо до референтната стойност от 3 % от БВП, а превишението над референтната стойност не може да бъде определено като извънредно по смисъла на Договора и на Пакта за стабилност и растеж. По-специално, то не е резултат от извънредно събитие по смисъла на Договора и Пакта за стабилност и растеж; освен това то не е резултат от силен спад в икономиката през 2008 г. по смисъла на Договора и Пакта за стабилност и растеж. Въпреки забавянето на растежа до 3,3 % на годишна база през последното тримесечие на 2008 г., което се отрази на събирането на приходите през последното тримесечие на годината и допринесе за по-лошите от очакваните резултати за дефицита, като цяло през 2008 г. растежът на БВП бе относително стабилен в размер на 4,9 %.
Растежът на потенциалния БВП се изчислява на приблизително 4,5 %, а разликата между фактическия и потенциалния БВП - на близо 3,5 % от потенциалния БВП, което е знак за благоприятни циклични условия. Освен това превишението над референтната стойност не може да се счита за временно. В прогнозата на службите на Комисията от пролетта на 2009 г. се предвижда консолидираният държавен дефицит да достигне 6,6 % от БВП през 2009 г. и 7,3 % през 2010 г., при условие че политиката остане непроменена, като в същото време се очаква БВП да отбележи спад с 1,4 % през 2009 г. и положителен растеж в размер на 0,8 % през 2010 г. Дефицитът ще се увеличи през 2009 г. и според полските власти, които на 22 юни 2009 г. обявиха в нотификацията във връзка с ППД от пролетта на 2009 г., че дефицитът на консолидирания държавен бюджет може значително да надхвърли планираната стойност от 4,6 % от БВП за текущата година (4). Следователно критерият за дефицита в Договора не е изпълнен.
(8)
Брутният държавен дълг продължава да бъде под референтната стойност от 60 % от БВП, като през 2008 г. се задържа на 47,1 % от БВП. Въпреки това според прогнозата на службите на Комисията от пролетта на 2009 г. поради очаквания голям дефицит консолидираният държавен дълг вероятно ще достигне почти 60 % през 2010 г.
(9)
В съответствие с Пакта за стабилност и растеж надлежно бе обърнато внимание върху цялостните реформи в пенсионната система, въвеждащи многостълбова система, която включва задължителен стълб на финансиране на капиталов принцип. Въпреки че прилагането на тези реформи води до временно влошаване на състоянието на бюджета, дългосрочната устойчивост на публичните финанси видимо се подобрява. Въз основа на прогнозите на полските власти нетните разходи, свързани с тази реформа, възлизат на 2,9 % от БВП през 2008 г. и на 3,2 % от БВП през 2009 г., както бе отново споменато в писмото на полските власти от 22 юни. Съгласно Пакта за стабилност и растеж тези разходи могат да бъдат отчитани на линейно дегресивна база за преходен период и единствено при условие че дефицитът остава близо до референтната стойност. Тъй като дефицитът няма да бъде близо до референтната стойност през периода 2008-2010 г., разходите за пенсионната реформа не могат да бъдат отчитани.
(10)
В съответствие с член 2, параграф 4 от Регламент (ЕО) № 1467/97 „значимите фактори“ могат да бъдат взети предвид при етапите, водещи до решение на Съвета за наличието на прекомерен дефицит в съответствие с член 104, параграф 6 от Договора, само ако е изпълнено изцяло двойното условие - дефицитът да бъде близо до референтната стойност и превишението над референтната стойност да е временно. В случая с Полша това двойно условие не е изпълнено. Следователно значимите фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Полша е налице прекомерен дефицит.
Член 2
Адресат на настоящото решение е Република Полша.
Съставено в Брюксел на 7 юли 2009 година.